
1. CONCEPTUL DE COEZIUNE TERITORIALĂ
Un obiectiv de maximă importanţă pentru Uniunea Europeană este acela de “a promova progresul economic şi social”, echilibrat şi sustenabil, în special prin “crearea unui spaţiu fără frontiere interne, întărirea coeziunii economice şi sociale şi prin edificarea unei uniuni economice şi monetare […]”
. Aceasta implică faptul că nicio persoană nu trebuie să se găsească în situaţii dezavantajoase datorate poziţionării geografice a locului în care trăieşte sau munceşte. Coeziunea teritorială a devenit, în consecinţă, o dimensiune a coeziunii economice şi sociale în Uniunea Europeană.

În Tratat se subliniază faptul că cetăţenii trebuie să aibă acces la serviciile esenţiale, la infrastructura de bază, evidenţiind semnificaţia serviciilor de interes economic general în promovarea coeziunii economice şi sociale.

Conceptul de coeziune teritorială îl depăşeşte pe cel de coeziune economică şi socială, integrând şi potenţând semnificaţia sa. În termeni de măsuri politice, obiectivul este acela de a obţine o dezvoltare echilibrată, reducând disparităţile existente, prevenind dezechilibrele teritoriale existente, făcând mai coerente politicile sectoriale care au impact teritorial, dar şi politica regională. O altă finalitate este îmbunătăţirea integrării teritoriale şi promovarea cooperării între regiuni.

Conceptul de coeziune teritorială se bazează pe orientările cuprinse în programul Perspectiva de dezvoltare spaţială europeană, prin care, pe agenda politică 1999 a UE, s-a pus analizarea structurii lipsite de echilibru şi nesustenabile a teritoriului European. În conformitate cu prevederile Strategiei de la Lisabona pentru dezvoltare economică durabilă, elementul-cheie pentru întărirea coeziunii teritoriale este utilizarea la maximum a potenţialului tuturor regiunilor UE şi promovarea integrării teritoriale, stimulând activităţile competitive şi innovative.

În practică, coeziunea teritorială implică:  

· concentrarea politicilor de dezvoltare teritorială regională şi naţională, o mai bună exploatare a potenţialului regional şi a capitalului la nivelul teritoriului, a diversităţii culturale şi teritoriale a Europei;
· o mai bună poziţionare a regiunilor, atât în ceea ce priveşte întărirea profilului lor, cât şi prin cooperarea transeuropeană orientată spre facilitarea integrării teritoriale;

· promovarea coerenţei politicilor UE care au impact teritorial, atât pe orizontală, cât şi pe verticală, astfel încât să sprijine dezvoltarea durabilă la nivel naţional, cât şi regional.

Coeziunea teritorială este obiectivul, iar politicile de dezvoltare teritorială reprezintă instrumentul. Coeziunea teritorială aduce o abordare integrată şi de perspectivă la procesul de exploatare a potenţialului teritorial.
Agenda teritorială a UE a fost stabilită la Rotterdam, în noiembrie 2004, în contextual analizării impactului politicilor de dezvoltare teritorială a UE şi a întăririi nevoii de cooperare în Europa, în accord cu prevederile Strategiei de la Lisabona.
Agenda teritorială se bazează în principal pe analizele Reţelei de monitorizare a planificării spaţiale europene, program din cadrul politicii de coeziune a UE, care urmăreşte furnizarea indicatorilor teritoriali europeni, a tipologiilor, analizelor, datelor etc. necesare pentru integrarea dimensiunii teritoriale în politicile UE de dezvoltare, fiind cel mai important instrument al Agendei de la Rotterdam.

Anumite aspecte ale echilibrului teritorial în cadrul Uniunii Europene ameninţă dezvoltarea armonioasă a economiei UE:

· la nivelul Uniunii – concentrarea activităţii economice şi a populaţiei în aşa-numitul “pentagon”, reprezentat de zonele de intensă activitate economică din Benelux, Marea Britanie, Franţa, Germania şi Italia;
· la nivel naţional – persistenţa unor pronunţate dezechilibre în termeni de dezvoltare economică între principalele arii metropolitane şi restul ţării, evidente mai ales în ţările care au aderat la Uniune după anul 2004;
· la nivel regional – persistenţa sau chiar amplificarea unor disparităţi teritoriale.
Dezvoltarea economică este însoţită de sporirea gradului de poluare şi de fenomene de excluziune socială în anumite zone locuite, în timp ce în unele zone rurale se manifestă efectele raporturilor economice inadecvate cu oraşele de dimensiuni mici şi medii aflate în apropiere. Marile aglomerări urbane cunosc o dezvoltare urbanistică care cuprinde şi zonele limitrofe, creând aşa-numitele “arii rur-urbane”, în timp ce zonele rurale care nu includ oraşe cunosc un declin demografic ce nu poate fi neglijat şi o mai mică disponibilitate către serviciile de bază:
· în interiorul diferitelor regiuni şi oraşe – apariţia şi extinderea unor zone de sărăcie şi de excluziune socială în arii în care disponibilitatea pentru serviciile de bază este, adeseori, limitată;

· în anumite zone, datorită limitărilor de ordin geografic – (insule, zone cu populaţie redusă, regiuni montane), populaţia scade numeric sau îmbătrâneşte;

· în zonele ultraperiferice – persistenţa unor grave probleme sociale şi economice greu de rezolvat, din diverse motive: distanţele, izolarea, caracteristicile zonei, particularităţi topologice, climă, dimensiunea redusă a pieţei bunurilor etc.
Coeziunea teritorială urmăreşte să garanteze o dezvoltare armonioasă a tuturor teritoriilor şi să permită locuitorilor acestora să beneficieze de pe urma caracteristicilor proprii. Diversitatea devine, în acest fel, un atu care contribuie la dezvoltarea durabilă în ansamblul Uniunii.

Coordonarea politicilor în zone extinse, precum zona Mării Baltice, îmbunătăţirea condiţiilor economice şi sociale de-a lungul frontierei orientale a Uniunii, încurajarea dezvoltării unor zone metropolitane durabile şi competitive, lupta împotriva excluziunii sociale în regiuni întinse şi în cartierele defavorizate ale oraşelor, îmbunătăţirea accesului la educaţie, îngrijirea sănătăţii reprezintă tot atâtea subiecte legate de coeziunea teritorială.

Competitivitatea şi prosperitatea depind din ce în ce mai mult de capacitatea oamenilor şi a întreprinderilor de a valorifica în cel mai bun mod atu-urile din teritoriu. Cu toate acestea, într-o economie în continuă globalizare şi tot mai interconectată, competitivitatea presupune şi construirea unor “punţi” între diferitele teritorii, de natură să favorizeze o utilizare coordonată şi durabilă a avantajelor comune. Un element tot mai important al dezvoltării teritoriale şi un factor-cheie al creşterii economice durabile pe termen lung, în întreaga Uniune Europeană, îl reprezintă cooperarea, care trebuie să ţină pasul cu fluxul tehnologiilor şi al ideilor novatoare, cu diversificarea gamei bunurilor şi serviciilor şi a surselor de capital.

Diferite zone pot fi ajutate să folosească la maximum potenţialul de care dispun, prin acţiunea concertată a autorităţilor publice, sprijinindu-le să facă faţă problemelor comune şi să depăşească barierele generate de diviziunile administrative.

Coeziunea teritorială permite stabilirea unor punţi de legătură între eficacitatea economică, coeziunea socială şi echilibrul ecologic, plasând dezvoltarea durabilă în centrul elaborării politicilor. Dimensiunea teritorială este un element fundamental al politicilor structurale ale Uniunii Europene.

Pentru politicile structurale, eligibilitatea pentru o anumită finanţare este stabilită, în general, la nivel regional şi necesitatea de a fonda strategiile de dezvoltare pe resursele materiale şi umane proprii este din ce în ce mai conştientizată. Politicile structurale europene au permis o abordare multisectorială şi integrată a dezvoltării economice şi sociale în Uniune. 

2. PREOCUPĂRI EUROPENE PRIVIND REALIZAREA COEZIUNII TERITORIALE

Orientările comunitare strategice în domeniul coeziunii, adoptate de Consiliul UE în anul 2006, subliniază importanţa coeziunii teritoriale
. De asemenea, Orientările comunitare strategice pentru dezvoltarea rurală
 pun accentul pe contribuţia pe care programele comunitare în domeniu o pot aduce la coeziunea teritorială. Conform aprecierii analiştilor, trebuie încurajată cooperarea, dialogul şi parteneriatele între forurile de la diferite niveluri, autorităţi locale, organizaţii şi cetăţenii care participă direct la diferite etape ale dezvoltării.

În octombrie 2008, Comisia Europeană a publicat Cartea Verde, intitulată “Să facem din diversitatea teritorială un atu”
, valorificând concluziile reuniunii informale a miniştrilor din statele membre ale Uniunii însărcinaţi cu amenajarea teritoriului şi dezvoltarea regională, desfăşurată la Leipzig, în perioada 24-25 mai 2007.

Disparităţile teritoriale nu pot fi ignorate, întrucât în afara gravelor probleme din zonele periferice şi ultraperiferice sau a celor legate de congestionarea din anumite zone centrale, acestea afectează competitivitatea de ansamblu în Uniunea Europeană.

Costurile congestionării şi consecinţele sociale ale acestor disparităţi reprezintă o alocare ineficientă a resurselor şi un nivel de eficienţă şi competitivitate economică inferior celui care ar putea fi realizat în respectivele regiuni.

În scopul combaterii disparităţilor teritoriale şi realizării unui model de dezvoltare economică echilibrat din punct de vedere teritorial, este necesară coordonarea a politicilor de dezvoltare, pentru a le face coerente. Este şi motivul pentru care Consiliul European de la Postdam (1999) a stabilit Perspectiva de dezvoltare teritorială europeană.

La nivel european se constată că:
· zonele deja aglomerate sunt în continuă creştere, ca şi capitalele care concentrează sediile societăţilor comerciale, activităţile de cercetare şi instituţiile de cultură şi de învăţământ; Londra, marile aglomerări urbane din Olanda, oraşele din nord-vestul Germaniei cunosc şi acum o creştere demografică semnificativă. Mai mult de 70 de oraşe şi aglomerări urbane, dintre care 40 cu peste un milion de locuitori, pot fi considerate zone în creştere, de importanţă europeană. Este de menţionat, în acest sens, arcul Londra-Milano, trecând prin oraşele din Valea Rinului;
· în statele care au aderat după anul 2004, se observă o creştere a populaţiei capitalelor, în ciuda unei scăderi demografice la nivel naţional. Este cazul unor capitale precum Budapesta, Praga, Liubliana şi capitalele Ţărilor Baltice. În Polonia există 5 zone metropolitane în afară de Varşovia;
· o deplasare spre est a “centrului” Europei, înţeles ca zone de concentrare a activităţii economice, sociale şi a populaţiei;
· zone mai îndepărtate de centrul geografic al Uniunii – Dublin, Atena, Lisabona – au cunoscut o creştere semnificativă a PIB/locuitor.

Viitorul zonelor rurale este tot mai dependent de dezvoltarea economiei rurale în ansamblul ei, necesitând, în anumite cazuri, o schimbare profundă în baza economică şi socială, în infrastructură, în accesul la tehnologia informaţiei şi la noile tehnologii dar, mai ales, crearea unor noi locuri de muncă – prin înfiinţarea de IMM-uri, dezvoltarea turismului rural şi îmbunătăţirea serviciilor publice. O asemenea politică trebuie să fie integrată într-o strategie regională care să vizeze dezvoltarea unor legături economice şi cooperarea cu zonele urbane.

În general, se pot distinge trei tipuri de zone rurale, pe baza gradului de integrare în restul economiei şi a legăturilor cu marile centre de activitate.

Ariile integrate în economia globală care cunosc creştere economică şi au spor demografic se găsesc, în general, în vecinătatea unui centru urban, forţa de muncă fiind în majoritate ocupată în industrie şi servicii, terenurile fiind însă utilizate în agricultură – în Franţa, de exemplu, o treime din ferme se află în asemenea zone. Din cauza creşterii demografice şi a presiunii urbanistice se impune, apreciază analiştii, o mai bună gestionare a terenurilor, pentru a evita degradarea ambientală.

În Uniunea Europeană există circa 5000 de oraşe mici
 şi aproape 1000 de oraşe cu populaţie de până la 50000 de locuitori, care reprezintă centre de activitate economică, socială şi culturală. Oraşele cu mai mult de 5 milioane de locuitori reunesc doar 7% din populaţia totală a Uniunii, faţă de 25% în Statele Unie, doar 5 oraşe din Uniune figurând în primele cele mai mari 100 de oraşe din lume.

Această configuraţie contribuie la o anumită calitate a vieţii în Uniunea Europeană, atât pentru locuitorii oraşelor, cât şi pentru cei din zonele rurale învecinate, contribuind la o mai bună utilizare a resurselor, a energiei şi a solului.

Repartizarea activităţii economice este însă mai puţin echilibrată. Concentrarea activităţii prezintă avantaje evidente, dar există şi dezavantaje legate de aglomerarea reţelei rutiere, de creşterea preţurilor în domeniul imobiliar, de excluziunea socială şi de poluare. Irlanda, Spania şi noile state membre au contribuit la echilibrarea repartiţiei activităţii economice. Această activitate este mai omogenă în interiorul anumitor ţări – în special, Irlanda şi Spania – dar există încă regiuni cu potenţial insuficient exploatat, în timp ce unele aglomerări urbane sunt excesiv congestionate.

O dezvoltare echilibrată şi durabilă este inerentă conceptului de coeziune teritorială, favorizând o utilizare mai justă a atu-urilor, beneficiind de avantaje economice de pe urma descongestionării circulaţiei rutiere şi a scăderii presiunii asupra costurilor.

Banca Mondială subliniază în Raportul privind dezvoltarea în lume în anul 2009, gradul în care densitatea populaţiei, distanţele şi disparităţile pot influenţa ritmul dezvoltării economice şi sociale. Răspunsul politic la aceste probleme poate fi dat pe trei planuri: concentrare, legături şi cooperare.

În plus, anumite regiuni au caracteristici geografice care pot genera probleme suplimentare în ceea ce priveşte coeziunea teritorială.

2.1 Principalele provocări în calea realizării coeziunii teritoriale

a) Reducerea diferenţelor în ceea ce priveşte densitatea populaţiei

În Uniunea Europeană, activitatea economică este mai concentrată decât populaţia. Efectele pozitive se traduc în special printr-un nivel ridicat al PIB/locuitor, al productivităţii muncii, a cercetării şi inovării în capitale şi al aglomerărilor urbane, faţă de media naţională.

Aglomerarea reţelei urbane generează, însă, dezavantaje şi multe cartiere urbane se confruntă cu grave probleme legate de excluziunea socială. Aceste fenomene negative se reflectă într-o cotă ridicată a şomajului, în apariţia unor “insule de sărăcie”, de delincvenţă şi de tulburări sociale. În aceste zone, prioritatea trebuie acordată luptei împotriva factorilor negativi externi, astfel încât să permită tuturor cetăţenilor să beneficieze de avantajele economiilor specializate şi productive.

Regiunile intermediare, cu un număr mai mare de oraşe mici, pot primi fonduri sporite datorită înfiinţării unor importante reţele de oraşe de diferite dimensiuni şi adoptării unor strategii coordonate de dezvoltare. Marile şi micile oraşe din aceste zone intermediare reprezintă şi o sursă importantă de servicii pentru zonele rurale învecinate. 
În zonele rurale mai îndepărtate de marile oraşe, centrele locuite de dimensiuni medii şi mici oferă un acces important la diferite servicii, inclusiv la infrastructura necesară, jucând un rol important în lupta împotriva exodului rural şi a scăderii interesului pentru locuirea în aceste zone. Deşi activitatea economică este concentrată mai ales în oraşe, zonele rurale rămân un element esenţial în ansamblul Uniunii Europene, întrucât în acestea se află majoritatea resurselor şi a elementelor naturale, lacuri, păduri, păşuni etc., care oferă o calitate superioară a aerului şi, în general, a condiţiilor de viaţă.

Principala provocare o constituie favorizarea unei dezvoltări teritoriale echilibrate şi durabile a Uniunii în ansamblu şi întărirea competitivităţii şi potenţialului de creştere economică, în condiţiile păstrării avantajelor naturale şi garantării coeziunii sociale. În scopul realizării acestor obiective, conform aprecierii analiştilor, este necesară evitarea oricărei concentrări excesive a creşterii economice şi facilitarea accesului ansamblului teritoriilor la resursele specifice concentrărilor urbane.
b) Asigurarea legăturii între teritorii şi buna gestionare a distanţelor

Această legătură între teritorii reprezintă mai mult decât asigurarea unor legături intermodale de transport, presupunând şi asigurarea accesului adecvat la servicii, în special la cele legate de îngrijirea sănătăţii, învăţământ, accesul la resurse energetice durabile şi la Internet-ul de mare viteză, precum şi o interconexiune adecvată între reţelele de energie şi legături solide între întreprinderi şi centrele de cercetare, răspunzând şi necesităţilor specifice categoriilor defavorizate.

Pentru a avea un acces optim la sistemele de transport integrate este necesară constuirea de căi/conexiuni feroviare sau rutiere între oraşe, crearea unor căi navigabile interne şi punerea la punct a unor reţele de transport intermodale şi a unor sisteme avansate de gestionare a traficului.

În noile state membre, legăturile rutiere nu se ridică încă la standardele vizate, distribuţia legăturilor feroviare este heterogenă şi, în majoritatea statelor membre, căile ferate nu sunt adaptate vitezelor mari şi necesită reparaţii frecvente.

Şi accesul la aeroporturi este uneori dificil, datorită slabei dezvoltări a infrastructurii, iar transportul maritim este insuficient exploatat.

Accesul adecvat la sursele de energie este de asemenea foarte important, ca şi îmbunătăţirea situaţiei unor reţele mai izolate ale pieţei interne (regiuni rurale mai îndepărtate, insule), în scopul de a garanta o aprovizionare eficientă şi consistentă.

Accesul la serviciile de interes general, în special la serviciile de sănătate şi învăţământ, este mai dificil în zonele rurale, fiind necesară, în acest sens, dezvoltarea potenţialului telemedicinei şi învăţământului la distanţă, dar şi a Internet-ului de mare viteză. În anul 2007, procentul celor cu acces la Internet-ul de mare viteză, care locuiesc în zone rurale, era cu 15% mai mic decât cel al locuitorilor din zonele urbane.

c) Depăşirea discrepanţelor prin cooperare

Analiştii apreciază că, pentru o bună gestionare a problemelor legate de asigurarea legăturilor şi de concentrare, se impune o strânsă colaborare între diferitele niveluri.

Aspectele legate de protecţia mediului, de schimbările climatice, sărăcirea biodiversităţii, poluarea, nu cunosc graniţe şi impun intensificarea cooperării. Frecvenţa şi gravitatea perioadelor de secetă, incendiile şi inundaţiile vor spori, probabil, ca urmare a schimbărilor climatice; probleme percepute ca fiind locale pot avea cauze transfrontaliere.

Deplasările transregionale cotidiene presupun, de asemenea, o cooperare între administraţii, pentru a prezenta soluţii – de exemplu în domeniul transporturilor publice – de natură să limiteze factorii negativi.

Creşterea economică se bazează, într-o economie globalizată, din ce în ce mai mult pe acţiunea unor structuri multiple de cooperare  între  diverşi actori din sectorul public sau privat. Este cazul strategiilor de inovare, care impun cooperarea diferitelor structuri. Este, deci, necesară adoptarea modalităţilor de transpunere în practică a strategiilor locale de creştere economică care să reflecte această realitate.

Răspunsul politic la aceste probleme presupune o extindere geografică variabilă, prevăzând, în anumite cazuri, cooperarea între autorităţile locale învecinate, iar în altele, o cooperare între diferite ţări, chiar între Uniunea Europeană şi ţări învecinate.

În unele state membre au fost înfiinţate organisme metropolitane, grupând autorităţi la diferite niveluri, pentru a aborda diferite probleme care depăşesc limitele regionale, cum ar fi cele legate de dezvoltarea economică, de transporturile publice, accesul la serviciile de sănătate şi de învăţământ superior, de perfecţionare profesională, de protecţie a mediului şi gestionare a deşeurilor.

Regiunile din vecinătatea frontierelor beneficiază de mai mulţi ani de întărirea cooperării transfrontaliere, încurajată de politica de coeziune – de exemplu cazul euroregiunii Rin-Waal, de o parte şi de alta a frontierei între Germania şi Olanda.

În regiunile frontaliere ale noilor state membre şi în zonele situate de o parte şi de alta a fostei “cortine de fier”, cooperarea a început doar de curând. Sunt multe probleme de abordat, din punctul de vedere al strategiilor coerente în domeniul infrastructurii şi al economiei. Dezvoltarea coerentă a zonelor maritime care depăşesc frontierele constituie un obiectiv de realizat. 
Regiunile învecinate frontierelor externe Uniunii cunosc o întârziere în domeniul dezvoltării economice şi a PIB-ului/locuitor. Uniunea se învecinează la sud şi est cu regiuni cu o valoare şi mai scăzută a PIB-ului şi cu o creştere demografică mai mare, ceea ce crează şi o presiune legată de migraţie.

d) Regiuni cu caracteristici geografice speciale

Există trei categorii de regiuni care se confruntă cu probleme specifice de dezvoltare:

· regiunile de munte, care sunt uneori şi regiuni frontaliere, în care peste o treime din populaţie trăieşte în mediul rural;

· regiunile insulare, adeseori muntoase, în care mai mult de jumătate din populaţie trăieşte în regiuni frontaliere, şase din şapte regiuni ultraperiferice din Uniune fiind regiuni insulare;

· 18 regiuni cu densitate scăzută a populaţiei, toate rurale şi aproape toate zone de frontieră.
Aceste categorii nu epuizează toate situaţiile, fiind de menţionat şi regiunile de coastă, care sunt expuse riscurilor legate de schimbările climatice sau alte regiuni, ale căror probleme sunt legate de evoluţia demografică şi de migraţie sau de integrarea regională.

În regiunile de munte locuieşte circa 10% din totalul populaţiei Uniunii, valoarea medie a PIB-ului/locuitor atingând 80% din valoarea europeană. În cele mai multe din aceste regiuni s-a observat fie o creştere, fie o stagnare a numărului de locuitori, în perioada 1995-2004. Regiunile de munte prezintă numeroase locuri de interes turistic, fiind bine deservite de mijloace de transport, serviciile de bază fiind bine reprezentate, chiar dacă neuniform distribuite. Rămân, totuşi, şi în aceste regiuni probleme legate de schimbările climatice, o economie legată de un număr redus de activităţi şi sărăcirea biodiversităţii. Presiunea exercitată de dezvoltarea turismului nu este de neglijat.

Circa 3% din populaţia totală a Uniunii locuieşte în zonele insulare care se caracterizează printr-o mare diversitate.

Populaţia şi PIB-ul pe locuitor sunt foarte heterogene, ca şi creşterea lor economică, unele depind exclusiv de turism, în timp ce în altele sectorul serviciilor este foarte diversificat. În multe asemenea regiuni s-a înregistrat o creştere a populaţiei între 1995 şi 2004. Toate aceste numeroase insule se confruntă cu probleme legate de accesibilitate, de piaţa lor de mici dimensiuni, de costul ridicat al asigurării serviciilor publice de bază şi al aprovizionării energetice.

În zonele cu densitate scăzută a populaţiei trăiesc doar 2,6 milioane de locuitori, iar PIB-ul/locuitor variază mult de la o regiune la alta. În aceste regiuni, populaţia a rămas relativ stabilă în perioada menţionată. Dependenţa acestor regiuni de sectorul primar şi redusa densitate a populaţiei constituie unul din obstacolele în calea dezvoltării lor.

e) Coeziunea teritorială aflată în centrul dezbaterii la nivel european

Politicile structurale ale Uniunii Europene au vizat în general regiunile cele mai defavorizate, în scopul de a le ajuta să se dezvolte şi să-şi folosească atu-urile în domeniile în care ar putea avea un avantaj comparativ, sau să depăşească eventuale constrângeri în dezvoltarea economică.

Coordonarea politicilor sectoriale şi teritoriale este hotărâtoare pentru utilizarea la maxim a sinergiilor şi evitarea apariţiei oricărui conflict.

Dintre domeniile în care trebuie să se întreprindă o analiză aprofundată, pot fi menţionate:
· politica în domeniul transporturilor – are un impact evident asupra coeziunii teritoriale, în special datorită consecinţelor în ceea ce priveşte începerea şi dezvoltarea unor activităţi economice. Această politică joacă un rol deosebit de important în îmbunătăţirea legăturilor cu regiunile mai puţin dezvoltate;
· politica energetică – contribuie la coeziunea teritorială prin dezvoltarea unei pieţe interne a gazului şi electricităţii, pe deplin integrate. Măsurile de sporire a eficienţei energetice şi politica privitoare la energiile alternative vin în sprijinul dezvoltării durabile în ansamblul Uniunii şi pot oferi soluţii pe termen lung pentru regiunile izolate;
· asigurarea accesului la Internet-ul de mare viteză – are un rol important, datorită importanţei sale crescânde pentru competitivitate şi coeziune.
Menţinerea activităţilor şi asigurarea veniturilor locuitorilor din zonele rurale şi încurajarea unei exploatări adecvate a terenurilor, promovarea primului pilon al Politicii agricole comune (sprijinirea pieţei şi a veniturilor) reprezintă pârghii importante ale politicii de coeziune teritorială.

Strategia europeană pentru ocuparea forţei de muncă, parte integrantă a Strategiei de la Lisabona, contribuie hotărâtor la dezvoltarea capitalului uman, prin îmbunătăţirea sistemului de învăţământ şi dobândirea de noi competenţe. În plus, coeziunea teritorială este unul din cele trei obiective principale din orientările de bază în privinţa ocupării forţei de muncă.

Bazinele maritime sunt confruntate cu solicitări diverse privind utilizarea apelor. Regimurile individuale privind pescuitul, acvacultura, protecţia mamiferelor marine, navigaţia, exploatarea petrolului şi a gazului sunt special concepute pentru a rezolva conflictele sectoriale, nu însă şi pe cele intersectoriale. Transpunerea în practică a unei politici maritime integrate vizează tocmai abordarea problemelor de coordonare în domeniu, în perspectiva unei dezvoltări durabile a zonelor marine.

Politica de mediu are evidente implicaţii în ceea ce priveşte implementarea în teritoriu a unei activităţi economice. Reglementările în domeniu pot avea o “dimensiune spaţială” şi pot influenţa amenajarea teritoriului. Pentru a contribui eficient la realizarea obiectivelor şi la satisfacerea exigenţelor politice, regiunile şi factorii implicaţi lucrează împreună, de exemplu în contextul Planului de acţiune comunitar privind biodiversitatea şi al cogestionării reţelei „Natura 2000”.

Accesul la o cercetare de calitate şi posibilitatea de a lua parte la proiecte transnaţionale au efecte tot mai importante asupra dezvoltării regionale. Dimensiunea teritorială a politicii de cercetare se reflectă în crearea spaţiului european al cercetării, în cadrul căruia cercetătorii au libertate de mişcare, de interacţiune şi cooperare.

Politica privind concurenţa poate influenţa repartiţia geografică a activităţii economice, asigurând ca ajutoarele regionale să fie destinate zonelor celor mai defavorizate şi adaptând importanţa lor în funcţie de natura şi amploarea problemelor.

Coeziunea teritorială face obiectul unui dialog interguvernamental încă de la mijlocul deceniului ’90, în special între miniştrii însărcinaţi cu amenajarea teritoriului. În anul 1999, a fost adoptată schema de dezvoltare a spaţiului comunitar, care a dat naştere unor iniţiative importante printre care prima generaţie de programe INTERREG de cooperare transnaţională şi crearea Observatorului integrat în reţea privind amenajarea teritoriului european.

Prin adoptarea la Leipzig (mai 2007) a Agendei teritoriale, miniştrii statelor europene responsabili cu amenajarea teritoriului şi dezvoltarea regională au scos în evidenţă necesitatea de a contribui la o creştere economică durabilă şi la crearea de locuri de muncă, la dezvoltarea socială şi la respectarea normelor ecologice în toate regiunile Uniunii, oferind cetăţenilor oportunităţi echivalente în termeni de calitate a vieţii, indiferent de locul în care trăiesc
. Agenda teritorială şi primul program de acţine în domeniu au fost adoptate în noiembrie 2007 în insulele Azore. În felul acesta, a fost redinamizată dezbaterea şi au fost stabilite cele 6 priorităţi teritoriale – nuclee regionale pentru inovare, structuri ecologice şi resurse culturale, policentrismul, noi forme de parteneriat şi de guvernare teritorială – şi măsurile care se impun pentru concretizarea lor.
În anul 2007, Comisia Europeană a invitat statele membre să participe la un studiu consacrat conceperii şi transpunerii în practică pe plan naţional a coeziunii teritoriale.

În primăvarea anului 2009, Comisia Europeană va elabora o sinteză a dezbaterilor axate pe următoarele teme:
· corecta delimitare a sferei de cuprindere a coeziunii teritoriale;
· amploarea acţiunii teritoriale;
· o mai bună cooperare;
· o coordonare îmbunătăţită;
· noi parteneriate teritoriale;
· îmbunătăţirea evaluării coeziunii teritoriale.

Şomajul tinde să fie mai accentuat în zonele montane foarte periferice, cum ar fi zonele nordice ale statelor scandinave, ale Scoţiei, Irlandei de Nord şi zonele muntoase meridionale din Spania, Corsica, Italia meridională şi Sicilia. Nivelul şomajului este însă scăzut în zonele muntoase, care includ centre urbane, industrializate, precum anumite zone din Ţara Galilor, Apenini şi zona Munţilor Alpi.

Diversificarea economică, atât în agricultură, cât şi în domeniul serviciilor, tinde să prezinte un ritm mai alert în zonele de câmpie decât în cele de munte. Prezenţa în zonă a marilor oraşe reprezintă un stimul important pentru activitatea industrială, iar gradul de ocupare a forţei de muncă este mai ridicat în zonele munotase mai prospere – mai ales în zonele turistice.

După aderarea Finlandei şi Suediei la Uniunea Europeană – în anul 1994 –, zonele slab populate din aceste ţări au devenit o temă importantă a politicii de coeziune.

Dezvoltarea economică în aceste zone sensibile trebuie să ţină cont, conform aprecierii analiştilor, de necesitatea de a proteja mediul, ceea ce presupune nu numai integrarea acestei priorităţi în deciziile privind investiţiile, ci şi, acolo unde este posibil, căutarea unor alternative care aduc chiar îmbunătăţiri mediului înconjurător, întărind totodată şi competitivitatea regională.

Politica de coeziune europeană aduce o contribuţie relevantă la îndeplinirea obiectivelor Strategiei de la Lisabona, în special în acele regiuni unde există un potenţial economic şi ocupaţional neutilizat, care poate fi pus în valoare prin măsuri orientate, contribuind la creşterea economiei Uniunii în ansamblul ei.

Din punct de vedere politic, o dezvoltare regională susţinută necesită îndeplinirea unor condiţii favorabile la nivel naţional, în special a unui mediu macroeconomic propice creşterii economice, ocupării forţei de muncă şi stabilităţii şi un sistem fiscal şi normativ care să încurajeze activitatea economică şi crearea de locuri de muncă.

La nivel regional trebuie satisfăcute două serii complementare de condiţii. Prima se referă la existenţa unei dotări adecvate – infrastructura de bază – şi a unei forţe de muncă cu un nivel corespunzător de competenţă şi pregătire profesională.

Este importantă întărirea capitalului fizic şi uman, îmbunătăţirea capacităţii instituţionale şi a contextului administrativ de referinţă.

A doua serie de condiţii se referă la factorii de competitivitate regională, care sunt importanţi în economia bazată pe cunoaştere, trebuind să i se acorde prioritate inovării.

Coeziunea teritorială, considerată “una din emanaţiile contemporane ale modelului social european”, constituie rezultatul unui proces îndelungat. În Irlanda şi Spania, politica de coeziune a fost stabilită prin Actul unic european şi a permis reducerea diferenţelor economice şi modernizarea administraţiilor regionale şi locale.

Programul ORATE este un program de cercetare finanţat în cadrul obiectivului de cooperare teritorială a politicii regionale în UE, adoptat în anul 2007. ORATE 2007-2013 urmăreşte stabilirea unui sistem permanent de monitorizare a teritoriului european. În cadrul acestui program activează echipe de cercetare naţionale care informează şi consliliază factorii de decizie de la nivel european cu privire la amenajarea teritoriului. Prin acest program se evalueză şi conţinutul şi punerea în aplicare a politicilor de coeziune. 

De la mijlocul anilor ’90, procesul a cunoscut o  importantă dinamizare, prin etapele de aderare a unor state la Uniune.

Coeziunea teritorială nu se realizează automat prin intermediul pieţei, instrumentele existente având anumite limite, în timp ce diferenţele teritoriale au căpătat noi forme, iar nereuşitele în domeniul coeziunii induc costuri mari.

“Noua geografie economică” reprezintă un nou curent de gândire care studiază cauzele contemporane ale concentrării dezvoltării economice. În ceea ce priveşte activitatea Observatorului european privind amenajarea teritoriului, aceasta scoate în evidenţă faptul că teritoriile nu se află pe picior de egalitate în faţa diverselor provocări.

Perspectiva de dezvoltare spaţială europeană – aprobată în anul 1999 – a fost de o deosebită importanţă şi în ceea ce priveşte Fondurile structurale.

Politicile de dezvoltare spaţială vizează tocmai asigurarea unei dezvoltări echilibrate şi durabile, în acord cu obiectivele fundamentale ale politicii comunitare, în special coeziunea economică şi socială, o competitivitate economică bazată pe cunoaştere, în conformitate cu principiile dezvoltării durabile, cât şi păstrarea diversităţii resurselor naturale şi artificiale.

